text: Storkeungen har fået et navn
  18 juli 2017 kl. 10.38
  Beboerne på Tåsinge Plejecenter i Svendborg har givet et navn til storkeungen i Smedager. Ungen skal hedde Alfred.
  Den 6. juni i år bankede den første storkeunge sig ud af skallen i Tommy og Annikas rede i Smedager. Hårde tider fulgte de første udklækkede unger. Fire ud af fem måtte lade livet, men én enkel overlevede både skybrud og gummislanger i halsen. Nu har den unge hanstork fået et navn.
  Storkeungen skal hedde Alfred. Det er beboerne på Tåsinge Plejecenter, der har valgt navnet. De har haft stor glæde af storkene.dk og TV SYDs samarbejde om at bringe en live-transmission af reden i Smedager. De engagerede beboere har nu givet lidt igen ved at skænke storkeungen et navn. Det blev afgjort ved afstemning, hvor storkens navn, Alfred, var i tæt kamp med navnet Sixten.
  Navnet Alfred har sine rødder i navnet Alf, der stammer fra det proto-indoeuropæiske ord albho, der betyder "hvid" og "skinnende" - og det må man sige Alfreds fjer er blevet, siden hans spæde dage som et lyserødt lille kræ.
  